ДяпэкIэ зэдэлэжьэну зэгуроIуэ
КъБР-м узыншагъэр хъумэнымрэ курортхэмкIэ, промышленностымрэ сатумкIэ и министрхэу Шэт Ирмэрэ Пономаренкэ Романрэ хэтащ Волгоград къалэм щекIуэкIа, Павлов И. П. и цIэр зезыхьэ Физиологие зэгухьэныгъэм и XXII съездым.
А зэхыхьэм кърихьэлIащ дуней псом щыцIэрыIуэ IэщIагъэлI 700-м щIигъу, абыхэм ящыщу 15-р Нобель и саугъэтым и лауреатщ. Абы щагъэлъэгъуащ ди республикэм и предприятэ зэхуэмыдэхэм я лэжьыгъэхэр. ЗэIущIэм хэтахэм псом хуэмыдэу гъэщIэгъуэн ящыхъуащ «Курорт Нальчик» ОАО-м и IуэхущIафэхэр.
А махуэхэм Шэт Ирмэ яхуэзащ Волгоград областым узыншагъэр хъумэнымкIэ и министрымрэ Волгоград къэрал медицинэ университетым и ректор, Медицинэ щIэныгъэмкIэ урысей академием и академик Петров Владимиррэ. Ди къэралым и медицинэ университет нэхъ ин дыдэм и ректорым щыIущIам зэгурыIуащ щIэныгъэлIыр Налшык къакIуэу клиникэ фармакологиемкIэ лекцэ къеджэну. Апхуэдэу КъБР-м Узын-шагъэр хъумэнымрэ ку- рортхэмкIэ и министерствэмрэ Волгоград и университетымрэ зэгуры-Iуэныгъэ зэращIылIащ КъБКъУ-м и медицинэ факультетыр къэзыуххэм папщIэ IэщIагъэ щхьэхуэхэм нэхъ куууэ зэрыхагъэгъуазэ программэ къызэрагъэпэщу зэдэлэжьэну.
КъБР-м Узыншагъэр хъумэнымрэ курортхэмкIэ и министерствэм и лIыкIуэ гупыр Волгоград и медицинэ центр зыбжанэм щыIащ, абыхэм я IуэхущIафэхэм зыщагъэгъуэзащ, лэжьыгъэ и пIалъэкIи зэхъуэжахэщ. Министерствэм штатым хэмыт и травматолог-ортопед нэхъыщхьэ Бер Руслан Волгоград щыщ и лэжьэгъухэм я гъусэу операцэ зыбжанэ иригъэкIуэкIащ. Мыгувэу ди республикэм и IэщIагъэлIхэр Волгоград кIуэнущ, абыхэм я травматологхэм я лэжьыгъэм нэхъ куууэ кIэлъыплъыну.
«ЩIыналъэ зэхуэмыдэхэм етщIылIэ зэгурыIуэныгъэхэр икъукIэ сэбэп мэхъу республикэм узыншагъэр хъумэн и IэнатIэм зыщиужьынымкIэ», — жиIащ Шэт Ирмэ.
Щомахуэ Лилие.
